Unitat familiar, nucli de convivència familiar i llar independent
Requisits per ser titular de les prestacions de l'RMI
Comissió Interdepartamental de la Renda Mínima d'Inserció
Comitè de Seguiment de la Renda Mínima d'Inserció
Serveis bàsics d'atenció social primària i entitats d'iniciativa social homologades
Procediment i limitació pressupostària
Coordinació, seguiment i avaluació del programa
Actuacions i prestacions de l'RMI
Prestacions d'urgència i rescabalament
Prestació econòmica i altres prestacions complementàries
Deduccions de la prestació econòmica
La Llei 10/1997, de 3 de juliol, que regula la renda mínima d'inserció, preveu com a finalitat d'aquesta la de prestar el suport adequat a totes les persones que el necessitin per atendre les necessitats bàsiques per viure en la societat, amb els recursos convenients per al seu manteniment, i afavorir la seva inserció o reinserció social i laboral.
La Llei té per objectiu, com es posa de manifest en el seu preàmbul i al llarg de l'articulat, establir mecanismes d'inserció i reinserció social i laboral per fer front als problemes derivats de la pobresa i la marginació.
Reconeix el dret a una renda assistencial, subjecta al compromís de la persona beneficiària de seguir i dur a terme totes aquelles actuacions encaminades a la seva inserció social i laboral, i que es concreten amb la formalització del conveni d'inserció.
Durant els darrers mesos, la situació de crisi que s'ha viscut a l'Estat espanyol i també a Catalunya, i el creixement exponencial de les taxes d'atur, especialment dins el col·lectiu de persones de difícil ocupabilitat, han produït un augment considerable de sol·licitants de la prestació de la renda mínima d'inserció (en endavant, RMI), provinent en bona part de persones demandants d'ocupació, que han perdut la seva ocupació o que han esgotat les vies de protecció que el sistema estatal de Seguretat Social preveu.
Aquesta situació ha posat de manifest certs desajustos del sistema de l'RMI, l'origen de la qual pretenia donar cobertura a situacions de risc de marginació i exclusió social i que actualment està absorbint una problemàtica, provinent dels desajustos del mercat de treball i del sistema de protecció social, i que en tot cas exigeix solucions adaptades i específiques per part de l'Estat, per garantir certs nivells de cobertura econòmica i alhora no provocar el col·lapse del sistema de protecció a Catalunya, tot mantenint la necessària atenció de les persones en una situació més vulnerable.
La Llei 7/2011, de 27 de juliol, de mesures fiscals i financeres, ha incorporat unes modificacions substancials a la Llei de l'RMI, que afecten de manera decisiva la seva gestió i fan necessària l'adaptació del Reglament a aquesta Llei.
Davant aquesta modificació feta per la Llei de mesures fiscals i financeres, aquest Decret té com a finalitat principal l'adaptació del Reglament de l'RMI a les modificacions produïdes a la Llei, en virtut de les competències atribuïdes per l'article 24.3 de l'Estatut d'autonomia de Catalunya.
Així mateix, incorpora concrecions pel que fa als possibles beneficiaris de l'RMI, desplegant, per tant, l'article 6 de la Llei de l'RMI i concretant els requisits dels titulars de la prestació.
Així mateix, s'han aprofitat aquestes circumstàncies per modificar els noms dels organismes implicats en la gestió de l'RMI que figuraven en els anteriors decrets com a conseqüència de les noves denominacions derivades dels decrets de reestructuració de departaments de la Generalitat de Catalunya.
Pel que fa a l'estructura del Decret, i tenint en compte que el Decret 339/2006, de 5 de setembre, ha sofert diferents modificacions, s'ha considerat com a millor opció fer una refosa dels decrets que han regulat l'RMI, tot incorporant les modificacions abans esmentades, i derogar tota la normativa existent.
Així, se segueix el mateix esquema que a la Llei i, en conseqüència, l'integren cinc capítols.
El capítol 1 recull les disposicions generals de l'RMI; el capítol 2 regula els requisits que han de complir les persones sol·licitants i les obligacions de les persones destinatàries de l'RMI; el capítol 3 conté disposicions relatives a la gestió i a l'organització de l'RMI; el capítol 4 desenvolupa les prestacions de l'RMI, i el capítol 5 regula el règim econòmic de la prestació econòmica de l'RMI i dels seus ajuts complementaris; i consta de les disposicions següents: dues addicionals, una derogatòria i una final.
Les modificacions incloses a la Llei de mesures fiscals i financeres, juntament amb la situació de crisi actual i la previsió de la disposició final tercera de la Llei 10/1997, de 3 de juliol, de l'RMI, modificada per la Llei de mesures fiscals i financeres, abans esmentada, fan necessària l'entrada en vigor d'aquest Decret l'endemà de la seva publicació, tot i que les mesures que afectin el pagament de la prestació tindran efectes a partir del primer dia del mes següent a la seva publicació, moment en què es pot fer efectiu el pagament de l'RMI.
Escoltat el Comitè de Seguiment de la Renda Mínima d'Inserció, i vist el dictamen del Consell de Treball, Econòmic i Social;
Per tot això, d'acord amb el dictamen de la Comissió Jurídica Assessora, a proposta del conseller d'Empresa i Ocupació, de la consellera d'Ensenyament i del conseller de Benestar Social i Família, i d'acord amb el Govern,
a) S'entén per titular la persona en favor de la qual s'ha aprovat un pla individual d'inserció i reinserció social i laboral (PIR).
b) S'entén per beneficiària la persona o les persones que estan a càrrec d'un/a titular i que formen part del PIR com a membres de la unitat familiar.
c) S'entén per destinatària la persona titular i les persones beneficiàries.
3.1 En l'aplicació de l'RMI, s'han de tenir en compte les persones destinatàries dels ajuts, tant si viuen soles com en qualitat de membres d'una unitat familiar.
Es considera unitat familiar un grup de convivència per vincle de matrimoni o una altra relació estable anàloga, o de parentiu per consanguinitat, adopció o afinitat fins al segon grau.
La relació de parentiu es compta a partir de la persona titular.
En els casos en què se'n justifiqui degudament la necessitat, la Comissió Interdepartamental de la Renda Mínima d'Inserció pot pronunciar-se per autoritzar motivadament la consideració de membre de la unitat familiar per a persones amb un grau de parentiu més allunyat.
3.2 Es considera nucli de convivència familiar el conjunt de dues o més unitats familiars que conviuen en el mateix domicili i que estan emparentades segons les relacions especificades en aquest article.
3.3 Es considera llar independent el marc físic de residència permanent d'una sola persona o bé de dues o més que formin una unitat familiar segons el concepte que estableix aquest article.
En queda exclosa la convivència per raons d'amistat o conveniència.
3.4 No es perd la condició de llar independent quan el marc físic de residència permanent deixa de ser-ho per causa de força major o desnonament.
4.1 Tenen dret a les prestacions que estableix l'RMI totes les persones que ho necessitin per atendre les necessitats bàsiques per viure en la societat en les quals concorrin les circumstàncies següents:
a) Que estiguin empadronades o s'empadronin a qualsevol dels municipis de Catalunya en el moment de fer la sol·licitud de prestació.
Pel que fa a les persones que resideixin en un municipi i no disposin de domicili, s'aplicarà el que disposi la normativa específica reguladora dels procediments d'empadronament.
b) Que acreditin una residència continuada i efectiva a Catalunya com a mínim amb dos anys d'antelació a la data de presentació de la sol·licitud.
També en poden ser sol·licitants les persones que acreditin que han residit a Catalunya de manera continuada i efectiva durant quatre dels darrers cinc anys.
Estan eximides d'aquest requisit les persones retornades, d'acord amb el que disposa la disposició addicional segona de la Llei 25/2002, de 25 de novembre, de mesures de suport al retorn dels catalans emigrats i llurs descendents, i de segona modificació de la Llei 18/1996.
També estan eximides d'aquest requisit les dones que hagin hagut de marxar del seu lloc de residència i arribin o hagin arribat a Catalunya per evitar maltractaments a elles mateixes i/o als/a les seus/seves fills/es i es trobin en situació de pobresa severa.
Les persones sol·licitants estrangeres que visquin a Catalunya han d'acreditar la seva residència legal.
No computen com a absències que interrompen la continuïtat de la residència les sortides del territori català, prèviament comunicades a l'òrgan que en fa el seguiment, que no superin un mes, en un període de 12 mesos.
c) Que constitueixin una llar independent un any abans de la data de presentació de la sol·licitud, com a mínim.
La ruptura de la convivència en una mateixa llar independent, degudament acreditada, de dues persones unides per vincle matrimonial o per una altra relació estable anàloga no afectarà el còmput d'un any ja iniciat amb anterioritat a la ruptura.
Queden exemptes d'aquest requisit les persones que tinguin menors o persones amb discapacitat a càrrec seu, sens perjudici del que disposa l'apartat 4.2.e).
Les dones acollides en centres de caràcter residencial tenen dret a percebre la renda mínima d'inserció, tot i que la seva manutenció bàsica sigui coberta per aquests centres, sempre que es compleixin la resta de requisits exigits per a la seva obtenció.
d) Que tinguin una edat compresa entre els 25 i els 65 anys, o que, no arribant als 25 anys, es trobin en situació de desemparament o risc social, o tinguin menors o persones amb dependència o persones amb discapacitat al seu càrrec.
Als efectes del que disposa l'article 6.1 de la Llei 10/1997, de 3 de juliol, s'entendrà que es troba en una situació de desemparament o risc social la persona amb una edat compresa entre els 18 i els 25 anys que es trobi en una situació de fet molt limitadora de la seva autonomia personal i integració social, derivada d'uns entorns socioeconòmics, familiars i comunitaris especialment conflictius o plens de mancances.
e) Que no disposin dels mitjans econòmics necessaris per atendre les necessitats bàsiques de la vida.
Es consideren en aquesta situació les persones o les unitats familiars que no hagin obtingut durant els 12 mesos anteriors a la data de la sol·licitud uns ingressos superiors a la prestació econòmica de la renda mínima d'inserció que correspongui al mateix període.
En el cas de conviure dues o més unitats familiars, els ingressos conjunts de les persones que formen part del nucli de convivència familiar no poden superar, per a cada membre, la prestació bàsica de la renda mínima, i aquestes no poden disposar de béns mobles o immobles les característiques dels quals indiquin de manera notòria que hi ha béns materials suficients per atendre la subsistència.
No s'aplicarà el que disposa aquest apartat en els casos en què la persona sol·licitant, per motius de separació, es trobi en una situació de pobresa severa.
En el supòsit de percepció d'ingressos irregulars, tant pel que fa a la quantia com pel que fa a la periodicitat, s'ha de tenir com a referència la mitjana dels obtinguts durant els 12 mesos anteriors a la sol·licitud.
No s'aplicarà el que disposa aquest apartat respecte al període de 12 mesos per al còmput d'ingressos en els casos en què la persona sol·licitant acrediti que es troba en una situació de pobresa severa, i que no ha obtingut cap ingrés en el mes anterior a la sol·licitud.
En el supòsit de dones que pateixen violència masclista o que superen una situació de violència masclista i que compleixen els requisits exigits a la Llei 10/1997, de 3 de juliol, de la renda mínima d'inserció, s'han de tenir en compte exclusivament els ingressos i les rendes individuals de cada dona, i no es computen en aquests casos les rendes o els ingressos d'altres membres de la unitat familiar que conviuen amb ella.
f) Que es comprometin a participar en les activitats que han de formar part del PIR, dissenyades, si és possible, amb la seva col·laboració, on cal articular fórmules d'inserció o reinserció socials i laborals adaptades fins on sigui possible a la situació, la capacitat i els recursos de les persones o les famílies, amb la finalitat de restablir-ne la plena autonomia personal i familiar.
Un cop aprovat el PIR, aquestes activitats s'han de recollir en el conveni d'inserció, que han de signar la persona titular i les altres persones beneficiàries de la unitat familiar que siguin majors d'edat i susceptibles de rebre mesures d'inserció.
g) Que presentin, d'acord amb l'avaluació dels serveis socials bàsics, dificultats d'inserció social i laboral afegides.
4.2 No es tindrà accés a la prestació econòmica de la renda mínima d'inserció en els casos següents:
a) Si la persona sol·licitant o qualsevol dels membres de la unitat familiar percep altres prestacions públiques, ajuts o subvencions que superin, per unitat familiar i conjuntament amb altres ingressos de qualsevol naturalesa, l'import mensual del salari mínim interprofessional.
b) Si la persona sol·licitant o qualsevol dels membres de la unitat familiar ha causat baixa voluntària en el seu treball, ja sigui pel seu compte o per compte d'altri, dins els 12 mesos anteriors a la sol·licitud de la renda mínima.
c) Si la persona sol·licitant o qualsevol dels membres de la unitat familiar està en situacions derivades d'acomiadaments laborals, expedients de regulació d'ocupació o altres de similars, que es troben en tràmit judicial o administratiu, i es comprova que la quantia que han de rebre per raó de les situacions esmentades pot ser superior al còmput anual de la renda mínima.
En tot cas, es té dret a la seva concessió provisional i, en el supòsit que la demanda prosperi, des de l'execució de la sentència, hi ha l'obligació de tornar una quantia igual a l'obtinguda fins al límit de la prestació econòmica que hagi percebut.
d) Si la persona sol·licitant o qualsevol dels membres de la unitat familiar percep o ha percebut de manera indeguda qualsevol mena de prestació pública, en els últims cinc anys, per causes que es comprova que són atribuïbles a la persona titular.
Per poder tornar a tramitar la renda mínima en aquestes circumstàncies ha d'haver transcorregut un any des de la presentació de la sol·licitud, com a mínim.
Se n'exceptua el supòsit que preveu l'article 24.1.c) de la Llei 10/1997, de 3 de juliol, de la renda mínima d'inserció.
e) Si la persona sol·licitant o qualsevol dels membres de la unitat familiar té béns mobles o immobles les característiques dels quals indiquen que hi ha béns materials suficients per atendre la seva subsistència.
La titularitat o l'usdefruit de l'habitatge habitual no impliquen necessàriament la denegació d'aquesta prestació.
f) Si el nucli de convivència familiar de la persona sol·licitant té altres destinataris/àries de la renda mínima.
No s'aplicarà el que disposa aquest apartat en els casos en què la persona sol·licitant acrediti que es troba en situació de pobresa severa.
g) Si la persona sol·licitant que legalment té dret a percebre una pensió alimentària del cònjuge o d'altres parents no la rep i no ha interposat la corresponent reclamació judicial.
S'exceptuen els casos en què no s'ha efectuat aquest tràmit per causes no imputables a la persona destinatària.
h) Les persones que només presentin una problemàtica laboral derivada de la manca o pèrdua de feina, que no acreditin una dificultat social o d'inserció laboral afegides i, per tant, que no requereixin cap tipus d'intervenció social i continuada.
4.3 Als efectes del que disposen l'article 6.3 de la Llei 10/1997, de 3 de juliol, i aquest Decret, es considera que una persona es troba en situació de pobresa severa quan està en una situació d'emergència social, desarrelament o marginació social greu.
Les persones destinatàries estan obligades a:
a) Aplicar les prestacions a les finalitats corresponents.
b) Comunicar a l'entitat gestora que correspongui, en el termini d'un mes, els canvis de situació personal o patrimonial que d'acord amb la Llei 10/1997, de la renda mínima d'inserció, i aquest Decret, puguin modificar, suspendre o extingir la prestació.
c) Signar i complir el conveni d'inserció que s'estableixi en cada cas i dur a terme totes les altres activitats que es derivin de la finalitat de la renda mínima.
d) Facilitar la tasca de les persones que han d'avaluar-ne la situació i col·laborar-hi.
e) Reclamar qualsevol dret econòmic que els pugui correspondre per qualsevol títol i exercir les accions corresponents per fer-lo efectiu.
f) No rebutjar una oferta d'ocupació adequada a la seva situació personal i familiar en els termes que estableix la normativa corresponent.
g) D'acord amb el PIR i en funció de la seva disponibilitat, participar en activitats de col·laboració social i cívica, tenint en compte el que estableix l'article 13.1.c) d'aquest Decret.
i) Romandre de manera permanent a Catalunya mentre s'està percebent la prestació econòmica.
Excepcionalment les persones destinatàries es podran absentar fora de Catalunya per un període màxim d'un mes, sempre que sigui prèviament comunicat a l'òrgan que en faci el seguiment.
6.1 Són membres de la Comissió interdepartamental els representants de l'Administració de la Generalitat que formen part de la Comissió de Govern de la Renda Garantida de Ciutadania.
6.2 La Comissió Interdepartamental està dotada d'un òrgan tècnic administratiu adscrit al Departament d'Empresa i Ocupació i d'uns equips d'assessorament tècnic, els quals en depenen funcionalment.
6.3 L'òrgan tècnic administratiu executa els acords de la Comissió Interdepartamental i actua com a òrgan de suport de la Comissió en l'exercici de les seves funcions de coordinació, de gestió i de seguiment de l'RMI.
6.4 La Comissió Interdepartamental també està dotada d'equips d'assessorament tècnic, descentralitzats territorialment, les funcions dels quals són valorar les sol·licituds i els projectes de PIR presentats i formular les propostes de resolució corresponents.
Aquests equips estan subjectes a les instruccions de la Comissió Interdepartamental, especialment pel que fa al compliment dels terminis que preveu la normativa reguladora del procediment de concessió de l'RMI.
6.5 L'òrgan tècnic administratiu i els equips d'assessorament tècnic de caràcter multidisciplinari es proveiran amb mitjans personals propis de l'Administració de la Generalitat adscrits al Departament d'Empresa i Ocupació, tal com estableix la normativa vigent en matèria de funció pública.
7.1 El Comitè de Seguiment de la Renda Mínima d'Inserció té les funcions que li atribueix l'article 8.6 de la Llei 10/1997, de 3 de juliol.
7.2 La seva composició és la següent:
Actuaran com a president/a i secretari/ària els de la Comissió Interdepartamental, o la persona que els substitueixi.
Els 27 vocals que s'esmenten a continuació:
Els set components de la Comissió Interdepartamental que no siguin el/la president/a i el/la secretari/ària.
Tres representants per la Federació de Municipis de Catalunya.
Tres representants per l'Associació Catalana de Municipis.
Dos representants dels consells comarcals.
Dos representants de les entitats d'iniciativa social col·laboradores.
Dos representants dels sindicats més representatius.
Dos representants de les organitzacions empresarials més representatives.
Un o una representant del Col·legi de Diplomats en Treball Social i Assistents Socials de Catalunya.
Un o una representant del Col·legi d'Educadores i Educadors Socials de Catalunya.
Un o una representant de l'Institut Català de les Dones.
Un o una representant de la Comissió Interinstitucional per a la Reinserció Social (CIRSO).
Un o una representant de la Confederació d'Associacions de Veïns de Catalunya.
Un o una representant de la Federació d'Associacions de Veïns i Habitatges Socials de Catalunya.
7.3 Amb l'objectiu de perseguir la paritat de gènere, el Comitè tendirà a assolir una participació d'entre el 40% i el 60% de dones.
8.1 Els ajuntaments i els consells comarcals han de preparar i elaborar els projectes del PIR mitjançant els serveis bàsics d'atenció social primària.
Les persones professionals dels serveis bàsics d'atenció social primària tenen les funcions següents:
a) La recepció o la detecció de casos de persones i de famílies creditores de les actuacions referides a l'article 2 de la Llei 10/1997, de 3 de juliol, de la renda mínima d'inserció.
b) La preparació i l'elaboració de cada projecte de pla individual d'inserció i reinserció social i laboral (PIR) amb el contingut que s'especifica als punts 2 i 3 de l'article 9 de la Llei 10/1997, de 3 de juliol, de la renda mínima d'inserció, d'acord amb els criteris que establirà la Comissió Interdepartamental de l'RMI, segons la finalitat prevista a l'article 2 de la Llei 10/1997, de la renda mínima d'inserció.
c) El seguiment i l'avaluació dels PIR, assegurant la integració i coherència de les diferents mesures.
8.2 Les entitats d'iniciativa social degudament homologades també poden preparar i elaborar projectes de PIR, mitjançant un conveni de col·laboració amb els departaments d'Empresa i Ocupació i de Benestar Social i Família.
Aquestes entitats han de presentar els seus projectes per mitjà de l'administració local que correspongui.
Les entitats qualificades d'iniciativa social i registrades així en el Registre d'entitats, serveis i establiments socials són homologables a l'efecte de la renda mínima quan hagin col·laborat mitjançant convenis o concerts amb els departaments de Benestar Social i Família i/o d'Empresa i Ocupació, amb l'ICASS, amb ajuntaments o altres organismes en accions de lluita contra la pobresa amb resultats avaluats com a satisfactoris, almenys dos anys abans de la petició d'homologació.
8.3 L'homologació s'haurà de sol·licitar a la Comissió Interdepartamental de la Renda Mínima d'Inserció, que escoltarà prèviament el criteri dels ajuntaments i consells comarcals interessats i també de les altres entitats d'iniciativa social homologades, i que emetrà un informe vinculant el qual serà comunicat a la Secretaria General dels departaments de Benestar Social i Família i d'Empresa i Ocupació per a la seva resolució conjunta.
Les resolucions seran degudament comunicades als ajuntaments i als consells comarcals interessats i a les entitats d'iniciativa social homologades.
8.4 Els departaments de l'Administració de la Generalitat representats a la Comissió Interdepartamental de l'RMI podran gestionar directament projectes d'especial interès lligats amb algun programa propi existent o no en el moment de l'entrada en vigor d'aquest Decret.
S'informarà d'aquests projectes i dels PIR corresponents a l'administració local que pertoqui.
9.1 El Departament de Benestar Social i Família subministrarà el model normalitzat de document per a l'elaboració dels PIR, prèviament aprovat per la Comissió Interdepartamental de la Renda Mínima d'Inserció, als serveis bàsics d'atenció social primària i a les entitats d'iniciativa social homologades.
9.2 Els ens locals han de presentar els projectes dels PIR al Departament de Benestar Social i Família, el qual ha de fer els tràmits corresponents per sotmetre'ls a la Comissió Interdepartamental de la Renda Mínima d'Inserció.
9.3 El Departament de Benestar Social i Família lliurarà als ens locals avís de recepció dels projectes de PIR presentats.
9.4 Quan els equips d'assessorament tècnic hagin valorat les sol·licituds i els projectes de PIR presentats i hagin formulat les corresponents propostes de resolució, la Comissió Interdepartamental, tenint en compte les disponibilitats pressupostàries, emetrà un informe vinculant, amb un pronunciament d'aprovació o desestimació de cada projecte, i es donarà trasllat de les actuacions derivades dels projectes aprovats als/a les directors/es generals responsables per tal que adoptin les resolucions corresponents, en un termini màxim de quatre mesos des de la presentació del projecte al Departament de Benestar Social i Família.
Si se supera aquest termini, s'ha de considerar denegada la sol·licitud.
9.5 Quan la disponibilitat pressupostària no sigui suficient per aprovar la totalitat dels expedients, la Comissió Interdepartamental elevarà una proposta al Govern per determinar els criteris objectius i no discrecionals de prelació dels expedients.
9.6 Contra les resolucions dictades es podran interposar els recursos procedents d'acord amb la legislació sobre règim jurídic i procediment que sigui d'aplicació.
10.1 Per tal de contribuir a l'eficàcia dels dispositius d'inserció de l'RMI, es podrà constituir un espai de valoració comú de totes les persones professionals implicades en el seguiment de les persones o famílies destinatàries de la prestació.
10.2 Amb aquesta finalitat, i amb periodicitat anual, s'establiran reunions entre els equips d'assessorament tècnic descentralitzats territorialment de l'RMI, els serveis socials bàsics i les entitats socials homologades.
10.3 Les reunions tindran com a objectius la valoració, el seguiment i l'avaluació de tots els casos, i la reorientació, si escau, dels processos d'inserció previstos.
10.4 Sens perjudici del que estableixen els punts anteriors, s'acordaran, periòdicament, reunions entre la Comissió Interdepartamental de l'RMI i els representants locals o d'altres per informar sobre el seguiment i l'avaluació del programa.
11.1 La Comissió Interdepartamental promourà jornades de formació, debat i avaluació dels professionals responsables de la gestió i tramitació dels PIR, amb una periodicitat mínima de tres anys, i segons mòduls formatius adequats que prepararan els departaments de Benestar Social i Família i d'Empresa i Ocupació en coordinació amb els ens locals corresponents.
11.2 S'ha de garantir la coordinació entre els/les tècnics/iques dels serveis bàsics d'atenció social primària i de les entitats d'iniciativa social amb l'òrgan tècnic i els equips d'assessorament de la Comissió Interdepartamental.
13.1 Les actuacions de suport a la integració social són les següents:
a) El suport i la motivació personal per a la integració de caràcter psicològic, social i educatiu, a fi de superar desestructuracions i mancances personals i familiars de les persones destinatàries.
Sempre que sigui possible aquestes actuacions s'han de fer intentant recuperar el suport de la família.
b) La informació i l'orientació per tal que les persones afectades coneguin i sàpiguen fer ús dels serveis que normalment es poden obtenir de les administracions, de la iniciativa social i de la xarxa comunitària.
c) El suport per a la col·laboració cívica a fi de fomentar l'autoestima i la integració de les persones destinatàries en l'àmbit comunitari.
Amb aquesta finalitat, es fomentarà la participació de les persones destinatàries en els projectes d'intervenció de les entitats inscrites al Cens d'entitats del voluntariat de Catalunya que actuen en els àmbits social i cultural, mediambiental, de participació veïnal, lleure, emergència i socors i drets humans.
La Comissió Interdepartamental ha de determinar els casos en què correspongui aquesta actuació, d'acord amb la proposta del/de la professional responsable del cas i tenint en consideració el criteri de la mateixa persona destinatària.
d) Les altres actuacions de suport a la integració social que puguin ser necessàries.
13.2 El Departament de Benestar Social i Família ha de coordinar les actuacions a què es refereix aquest article, en col·laboració amb els serveis bàsics d'atenció social primària i les entitats d'iniciativa social homologades.
15.1 El Departament d'Empresa i Ocupació exerceix les actuacions de motivació, orientació laboral i formació ocupacional i de suport per a la inserció laboral.
Dins de les seves possibilitats, ha d'adequar l'oferta formativa ocupacional als col·lectius més necessitats d'acord amb les demandes del mercat de treball.
15.2 El Departament d'Empresa i Ocupació pot organitzar les actuacions de suport a la inserció laboral mitjançant empreses d'inserció sociolaboral, entitats col·laboradores d'inserció, administracions locals o altres institucions o entitats col·laboradores.
15.3 El Departament d'Empresa i Ocupació també podrà donar ajuts a les empreses d'inserció sociolaboral i entitats col·laboradores d'inserció que contractin laboralment persones destinatàries de les accions de l'RMI en les condicions i garanties que s'estableixin al programa d'ajuts del Departament d'Empresa i Ocupació per a la inserció laboral de les persones acollides a l'RMI.
15.4 El Departament d'Empresa i Ocupació promourà, quan s'escaigui, accions que comportin l'autoocupació de les persones destinatàries de les prestacions de l'RMI, amb la col·laboració d'altres organismes o entitats.
15.5 S'ha d'impulsar la participació dels agents socials, amb l'adopció d'acords que facilitin la integració laboral de les persones destinatàries de les accions de l'RMI.
En el marc del Comitè de Seguiment de la Renda Mínima d'Inserció es crearà una ponència, amb participació dels agents econòmics i socials, per fer el seguiment específic de les accions que comportin l'adequació de les ofertes formatives i d'inserció als col·lectius destinataris de l'RMI.
16.1 La prestació econòmica de l'RMI té caràcter periòdic, està subjecta al desenvolupament correcte del PIR i la seva quantia està en funció de les càrregues familiars de la persona perceptora.
La finalitat de la prestació econòmica de l'RMI és atendre les necessitats d'aliments i subsistència, la gestiona el Departament d'Empresa i Ocupació, i es regeix pel que estableix l'article 19 de la Llei 10/1997, de 3 de juliol.
16.2 El còmput total mensual de l'import de la prestació econòmica de l'RMI, juntament amb l'import dels ajuts complementaris, no podrà superar l'import del salari mínim interprofessional.
16.3 La prestació econòmica es compon d'una prestació bàsica per titular sol o unitat familiar.
En aquest darrer cas s'hi afegiran complements mensuals d'un mateix import per al primer, segon i tercer membres addicionals, i d'un altre import per als ulteriors membres addicionals de la unitat familiar a partir del quart.
16.4 A l'empara del que disposa l'article 3.1.f) de la Llei 10/1997, de 3 de juliol, s'estableixen els ajuts complementaris següents:
a) Ajut complementari mensual per cada fill o filla menor de 16 anys per un import del 75% de la quantia abonada en concepte de primer membre addicional de la unitat familiar.
Aquest ajut es prorrogarà fins a l'edat de 18 anys si el fill o la filla està cursant estudis que poden millorar les seves possibilitats d'inserció laboral.
b) Ajut complementari mensual per cada fill o filla que tingui reconeguda una disminució d'almenys un 33%, per un import del 150% de la quantia abonada en concepte de primer membre addicional de la unitat familiar.
L'ajut s'abonarà en qualsevol cas fins als 18 anys, i més enllà d'aquesta edat si el tant per cent de disminució no arriba al 65%.
Aquesta prestació no serà compatible amb la que estableix l'apartat a) precedent.
c) Ajut complementari mensual per a les famílies monoparentals que no percebin pensió per aliments o que, tot i que la percebin, aquesta sigui igual o inferior al 50% de la prestació bàsica de l'RMI.
L'import de l'ajut complementari serà equivalent al 150% del còmput del primer membre addicional en la unitat familiar.
d) Ajut complementari mensual per a les persones soles el grau de dependència de les quals no en permeti la inserció laboral.
L'import serà equivalent a la prestació econòmica bàsica de l'RMI dividida en 12 mensualitats.
S'entén per dependència la situació prolongada durant més d'un any d'atur sense haver obtingut un contracte de treball d'una durada mínima de tres mesos.
No tindran dret al complement aquelles persones titulars que tinguin un grau de disminució legal reconegut igual o superior al 65%.
e) La part proporcional diària de la prestació econòmica bàsica, amb l'objecte d'atendre desplaçaments i despeses extraordinàries en cas d'hospitalització d'un membre de la unitat familiar, amb un màxim de 30 dies dins de l'any natural.
Aquest màxim es podrà prorrogar en casos excepcionals a criteri de la Comissió Interdepartamental.
16.5 Els ajuts establerts a l'article 16.4 només s'atorgaran en els casos en què les persones beneficiàries disposin únicament dels ingressos equivalents al còmput global de la prestació econòmica de l'RMI.
16.6 Tots els ajuts que estableix aquest article seran gestionats pel Departament d'Empresa i Ocupació i se suspendran o s'extingiran quan desapareguin les condicions o les circumstàncies que els hagin motivat, i també quan se suspengui o s'extingeixi la prestació econòmica que estableix l'apartat 16.1, amb excepció també dels ajuts dels epígrafs a), b) i c), en els supòsits d'inserció laboral de famílies monoparentals.
En el supòsit de famílies monoparentals, únicament quan la prestació se suspengui per inserció laboral, els ajuts complementaris corresponents als apartats a), b) i c) esmentats es mantindran durant un període màxim de 12 mesos.
17.1 Els ingressos de qualsevol mena de la unitat familiar es deduiran de l'import de la prestació, amb les excepcions que estableix l'apartat següent d'aquest article.
En el cas que algun membre de la unitat familiar rebi ingressos de qualsevol tipus, aquest membre no computarà a efectes dels complements i dels ajuts complementaris establerts als articles 16.3 i 16.4 d'aquest Decret.
17.2 No es deduiran de l'import de la prestació:
a) Els ingressos provinents de contractes de treball de durada inferior o equivalent a un mes, sens perjudici del que disposa l'article 18.2.
b) Qualsevol mena de remuneració percebuda a conseqüència d'un treball obtingut per qualsevol fill/a amb condició legal de discapacitat.
c) L'import de qualsevol contracte a temps parcial igual o inferior al 25% de la jornada legalment establerta.
En el cas de contractes a temps parcial superiors al 25% de la jornada legalment establerta i de retribució inferior a la prestació de l'RMI, es començarà a deduir el 75% dels ingressos obtinguts a partir del trentè dia efectivament cotitzat.
17.3 En el cas de contractes de treball en els quals la retribució fixada sigui inferior a la prestació econòmica de l'RMI de la unitat familiar, es deduirà el 75% dels ingressos.
17.4 La quantia mínima de la prestació econòmica reconeguda no pot ser inferior al 25% de la prestació econòmica bàsica.
18.1 El canvi de les situacions personals i econòmiques o patrimonials de qualsevol de les persones components de la unitat pot motivar la reducció, l'augment o la suspensió de la prestació econòmica.
També pot comportar la suspensió o l'extinció de la prestació econòmica l'incompliment d'alguna de les obligacions establertes a l'article 5 d'aquest Decret, excepte en els casos dels apartats b) i e) de l'article esmentat, quan sigui per causes no imputables a la persona destinatària.
18.2 Els contractes de treball equivalents a un mes s'acumularan per any natural i es reduirà la prestació en fraccions mensuals de manera proporcional al còmput de mesos efectivament treballats, excepte en el cas de contractes de fills/es menors de 30 anys, sens perjudici del que disposa l'apartat 3 de l'article 17.
19.1 L'abonament de la prestació econòmica s'ha d'efectuar d'acord amb el que estableix l'article 23.1 de la Llei 10/1997, de 3 de juliol, de la renda mínima d'inserció.
19.2 El pagament de la prestació econòmica i de les altres prestacions complementàries té una durada màxima de 12 mensualitats dins d'un exercici pressupostari, i serà prorrogable, amb els límits i les excepcions que estableix l'article 23.3 de la Llei 10/1997, de 3 de juliol, amb la necessitat d'una avaluació prèvia que haurà d'acreditar que es continuen complint els requisits per ser titular de l'RMI.
El serveis socials bàsics hauran d'avaluar anualment la situació social dels perceptors de l'RMI i les seves unitats familiars i fer arribar aquesta avaluació al departament competent per resoldre o denegar la renovació de la prestació.
19.3 La Comissió Interdepartamental fixarà els criteris de durada i renovació de la prestació econòmica i dels ajuts complementaris.
En cap cas se superaran de manera acumulativa els 60 mesos, amb l'excepció establerta a la disposició transitòria segona de la Llei 10/1997, de la renda mínima d'inserció, afegida per la Llei 7/2011, de 27 de juliol, de mesures fiscals i financeres.